DECIZIA COMISIEI
din 14 iunie 2007
de interzicere a introducerii pe piață a produselor derivate de la bovine născute sau crescute pe teritoriul Regatului Unit înainte de 1 august 1996 indiferent de scop și de scutire a acestor animale de la anumite măsuri de control și de eradicare prevăzute de Regulamentul (CE) nr. 999/2001 al Parlamentului European și al Consiliului și de abrogare a Deciziei 2005/598/CE
[notificată cu numărul C(2007) 2473]
(Numai textul în limba engleză este autentic)
(2007/411/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 13 alineatele (1) și (3),
întrucât:
(1)
Decizia 2005/598/CE a Comisiei din 2 august 2005 de interzicere a introducerii pe piață a produselor derivate de la bovine născute sau crescute în Regatul Unit înainte de 1 august 1996 indiferent de scop și de scutire a acestor animale de la anumite măsuri de control și eradicare, prevăzute de Regulamentul (CE) nr. 999/2001 (2) stabilește o interdicție de comercializare a tuturor produselor alcătuite din sau având în compoziție materiale derivate de la bovine născute sau crescute în Regatul Unit înainte de 1 august 1996. Cu toate acestea, prin derogare, laptele și pieile preparate în vederea folosirii pentru producția de piele pot fi introduse pe piață.
(2)
Articolul 13 alineatul (1) din Regulamentul (CE) nr. 999/2001 stabilește măsuri care trebuie puse în aplicare în momentul în care prezența encefalopatiei spongiforme bovine (ESB) este confirmată oficial. Una dintre aceste măsuri constă în distrugerea imediată și completă a tuturor părților corpului, inclusiv pielea, bovinelor care fac parte din cohorta animalului la care a fost confirmată prezența ESB.
(3)
Înainte de august 1996, sistemul de identificare a bovinelor în Regatul Unit nu era destul de dezvoltat pentru a permite o urmărire fiabilă a animalelor și o identificare precisă a cohortelor în care existau cazuri pozitive de ESB. În consecință, se consideră că toate bovinele născute înainte de august 1996 sunt animale din cohortă.
(4)
Articolul 13 alineatul (1) din Regulamentul (CE) nr. 999/2001 prevede că, prin derogare de la dispoziția conform căreia toate părțile corpului animalelor din cohortă sunt distruse complet, statele membre pot aplica alte măsuri care oferă un nivel echivalent de protecție, în cazul în care asemenea măsuri au fost aprobate în conformitate cu o procedură a comitetului.
(5)
La data de 18 mai 2006, Autoritatea Europeană pentru Siguranța Alimentară (EFSA) a adoptat un aviz privind riscul de ESB pe care îl prezintă pieile bovinelor provenind din rândul animalelor din cohortă (3). EFSA a recunoscut faptul că producția de piele obținută din piei de animale din cohortă prezintă un risc nesemnificativ, cu condiția ca aceste animale să fie sacrificate fie în locații speciale, fie separate la timp de animalele destinate sacrificiului normal, pieile lor să fie marcate imediat și în mod corespunzător înainte de transportul acestora direct către unitățile de prelucrare și, în plus, toate produsele tăbăcite și netăbăcite să fie distruse.
(6)
La data de 12 martie 2007, Regatul Unit a prezentat un protocol oficial pentru circuitul tuturor pieilor care provin de la bovine născute sau crescute înainte de 1 august 1996 în Regatul Unit (4) (protocolul oficial). Protocolul respectiv se află în întregime sub control oficial și îndeplinește condițiile recomandate pentru pieile de bovine din cohortă în avizul emis de EFSA la data de 18 mai 2006.
(7)
În consecință, Regatului Unit ar trebui să i se permită să folosească piei de bovine din cohortă care provin de la bovine născute sau crescute pe teritoriul Regatului Unit înainte de 1 august 1996, pentru producția de piele.
(8)
Din motive juridice, Decizia 2005/598/CE trebuie abrogată și înlocuită cu o nouă decizie ale cărei dispoziții sunt identice, cu excepția celor referitoare la piei.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Niciun produs alcătuit din sau având în compoziție materiale, altele decât laptele, derivate de la bovine născute sau crescute în Regatul Unit înainte de 1 august 1996 nu se comercializează.
(2) La moartea oricărei bovine născute sau crescute pe teritoriul Regatului Unit înainte de 1 august 1996, toate părțile corpului acesteia se distrug în conformitate cu Regulamentul (CE) nr. 1774/2002 al Parlamentului European și al Consiliului (5).
(3) Prin derogare de la dispozițiile alineatelor (1) și (2) și de la dispozițiile articolului 13 alineatul (1) litera (c) din Regulamentul (CE) nr. 999/2001, pieile bovinelor născute sau crescute pe teritoriul Regatului Unit înainte de 1 august 1996, inclusiv pieile care provin de la bovinele menționate la punctul 1 litera (a) a treia liniuță din anexa VII la Regulamentul (CE) nr. 999/2001, pot fi folosite pentru producția de piele. Colectarea, transportul și procesarea pieilor respective vor fi efectuate în locații specializate autorizate și sub un control oficial strict, în conformitate cu protocolul oficial aprobat de către autoritățile competente. Toate subprodusele, cu excepția pielii, derivate de la aceste piei și prelucrate în locațiile specializate vor fi eliminate ca materiale de categoria 1, în conformitate cu Regulamentul (CE) nr. 1774/2002.
Articolul 2
(1) În momentul în care se suspectează prezența encefalopatiei spongiforme transmisibile (EST) sau în cazul în care aceasta a fost confirmată oficial la o bovină născută sau crescută pe teritoriul Regatului Unit înainte de 1 august 1996, Regatul Unit va fi scutit de punerea în aplicare a dispozițiilor:
(a)
articolului 12 din Regulamentul (CE) nr. 999/2001 care prevede plasarea bovinelor din exploatația respectivă, altele decât cele născute în următoarele 12 luni de la data de 1 august 1996, sub restricție oficială privind circulația până la aflarea rezultatelor examenului clinic și epidemiologic;
(b)
articolului 13 din Regulamentul (CE) nr. 999/2001 și a anexei VII la regulamentul respectiv privind cazurile confirmate, care prevăd identificarea și distrugerea animalelor, altele decât cazul confirmat.
(2) Cu toate acestea, următoarele animale vor fi identificate, sacrificate și distruse în conformitate cu Regulamentul (CE) nr. 999/2001:
(a)
toți descendenții unei femele în cazul căreia se confirmă boala născuți în intervalul de doi ani anterior apariției bolii la mamă sau după apariția clinică a bolii;
(b)
animalele în cazul cărora se confirmă boala născute cu 12 luni înainte de 1 august 1996 și animalele din cohortă născute după 31 iulie 1996.
Articolul 3
Decizia 2005/598/CE se abrogă.
Articolul 4
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 14 iunie 2007.